GiliGold/VAD_KnessetCorpus huggingface dataset:
רוני בר-און: ככלל, הדוחות יפורסמו גם אם ייקבעו חריגים של אי-פרסום בהתקיים טעמים כבדי משקל – במכתב כתוב: כגון, הגנה על ביטחון המדינה או על פרטיותו של אדם.
רוני בר-און: המילה "כגון" קצת מפריעה לי, אבל זה ענייני.
רוני בר-און: דוחות הביקורת של היחידה יתייחסו גם לפעולות שבהן מעורב היועץ המשפטי לממשלה, ברם החלטות של היועץ המשפטי לממשלה עצמו לא יעמדו לביקורתה של היחידה.
רוני בר-און: עד כאן.
רוני בר-און: היועץ, השמטתי משהו חשוב?
רוני בר-און: בקליפת אגוז אלה הדברים.
יהודה ויינשטיין: בקליפת אגוז, אלה הדברים למעט נקודה אחת, ברשותך.
יהודה ויינשטיין: הגוף הזה יפקח על כל מערך התביעה בישראל, לרבות אותם עורכי דין שפועלים מטעם ייפוי כוח של היועץ המשפטי לממשלה.
יהודה ויינשטיין: למעט לעת הזאת, כמו שאתה ציינת, התביעה המשטרתית.
יהודה ויינשטיין: אנחנו נשקול אותה בבוא העת.
דובר: גם עורכי הדין, הפרקליטים, המופיעים בתחומים האזרחי והמנהלי.
רוני בר-און: זה אני אמרתי.
יהודה ויינשטיין: את זה הוא ציין כבר, אני הוספתי.
רוני בר-און: זה אמרתי: אזרחי ומנהלתי.
רוני בר-און: הוא הוסיף את מיופי הכוח, כל עורכי הדין הפרטיים שטוענים לכתר לשעה על סמך ייפוי הכוח שהם מקבלים מהיועץ המשפטי לממשלה.
רוני בר-און: וכמובן, השאלה מתי כל נושאת המטוסים הזאת מוכנה גם להיכנס לאוקיינוס הרחב והדי עמוק של התביעה המשטרתית.
רוני בר-און: עכשיו אני חוזר לבקשה של שר המשפטים ושל היועץ לאפשר דיון יותר ענייני.
רוני בר-און: להווי ידוע, אדוני היועץ, אם הבקשה הזאת תיענה, ככל שחברי הכנסת ייאותו לקבל אותה, הדיון יתקיים לפי בחירתכם, אבל הוא יתקיים ביום שני הבא או ביום שלישי הבא.
רוני בר-און: כל התחייבויות לו"ז קודמות של חבריי, שלי וגם שלכם, בכל הכבוד והצניעות והענווה, ייסוגו מפני הבלת"ם הזה.
גאלב מג'אדלה: עדיף יום שלישי, כי יום שני הוא יום עמוס – יש נשיאות, יש סיעות.
אורי אריאל: כמו שאומרים בראש חודש: "הירדן ייסוב לאחור".
גאלב מג'אדלה: כבוד היושב ראש, יום שלישי.
רוני בר-און: יום שלישי זה מ-12:30 בצהרים.
גאלב מג'אדלה: יום שני זה יום עמוס – נשיאות, סיעות, כל מה שאתה רוצה.
גאלב מג'אדלה: יום שלישי פחות.
רוני בר-און: אנחנו לא נשיאים ולא בני נשיאים, אז מה מעניינת אותנו הנשיאות?
רוני בר-און: אתם בעלי הדבר, חברי הכנסת אריאל ומג'אדלה, ואחר כך אפנה אלייך, חברת הכנסת סולודקין.
רוני בר-און: בבקשה, אורי.
אורי אריאל: תודה רבה, היושב ראש.
אורי אריאל: הנייר שהגיע בחצות, כמעט שאפשר לברך עליו "שהחיינו".
אורי אריאל: בכל אופן, אחרי שלוש שנים שהשר שואף, שנתיים שהיועץ המשפטי רוצה ובניהול תקיף של יושב ראש הוועדה הגענו לזה שיש נייר על שולחננו.
אורי אריאל: אספר לכם רק בקצרה על ההתנהלות של השבוע האחרון.
אורי אריאל: אנחנו איכשהו מנסים לעקוב אז עשרה ימים או שבוע מראש התקשרנו ללשכת היועץ.
אורי אריאל: אמרו: אין לנו נייר.
אורי אריאל: אמרנו: אבל הרי הודעתם שיהיה נייר.
אורי אריאל: כן, לא; לא, כן – המזכירות המנהלות, כולם.
אורי אריאל: נשלח לכם במייל את הפניה שלנו - אומר עוזרי.
אורי אריאל: אז אומרים: אבל אין לנו מייל.
אורי אריאל: מנכ"ל משרד המשפטים, אם אני יכול לבקש, תסדר ליועץ המשפטי בלשכתו מייל, אז אולי נרוויח משהו מהדיונים פה.
רוני בר-און: אתה מתכוון למייל במובן של הדואר האלקטרוני.
אורי אריאל: אתמול זה הגיע במייל.
אורי אריאל: אתה שואל: איך זה הגיע במייל?
אורי אריאל: לא, זה המייל הפרטי שלי.
אורי אריאל: טוב, זה יפה שלעובדים יש מייל פרטי, המנכ"ל.
אורי אריאל: אני מברך על כך, אני רואה את זה כהישג גדול, משמעותי.
אורי אריאל: אי-אפשר היה לקבל תשובה מאנשיך, היועץ, כמו גם לא ממך.
אורי אריאל: כי זה רק חברי כנסת מבקשים, אין לך שום חובה אליהם.
אורי אריאל: כמו שאתה אומר, גם לא עומדים ב-48 שעות אז נדרשים עכשיו לבקש שבוע.
אורי אריאל: אני לא רוצה להרחיב על זה יותר, כי ההתנהלות הייתה עוד הרבה יותר חמורה.
אורי אריאל: לא מנומסת, לא חברית.
אורי אריאל: אם אפשר לבקש לשפר את זה, סתם, לטובת הציבור, לא בשבילנו.
אורי אריאל: אנחנו נסתדר, אני חושב.
אורי אריאל: אני לא חושב שככה לא מתנהלים עם אף אחד, לא חשוב מה תוארו, לא חשוב איך קוראים לו.
אורי אריאל: ככה לא מתנהלים.
אורי אריאל: אז מעבירים את זה ב-11:00 בלילה.
אורי אריאל: כמובן שהתקשורת היא הראשונה לקבל את זה.
אורי אריאל: כי אני מסתכל.
אורי אריאל: הרי כל היום יש סימנים מתי שלחת, מתי קיבלנו.
אורי אריאל: אז הראשונים שמקבלים - וזה יפה דווקא, שאתם מתחשבים כך באנשי התקשורת כדי שיוכלו לסגור את העיתון ולא יצטרכו ב-2:00 בלילה מהר לעשות משהו.
אורי אריאל: גם זה – אם אתה יכול לשנות את זה; אם לא – אפשר לדבר גם דרך התקשורת.
אורי אריאל: זו גם שיטת התנהלות, זה בסדר גמור.
אורי אריאל: לעצם העניין, אני לא יכול לקבל את העניין של דחייה בשנה, שאז ייבדק העניין לגבי תלונות הציבור.
אורי אריאל: בעיניי זה בגדר: או שהכלב ימות או שהפריץ ימות.
אורי אריאל: נראה מה יהיה, עוד שנה זה הרבה זמן, יהיו בחירות, ההוא יתחלף, זה יקרה.
אורי אריאל: אני רוצה לבקש גם מהשר וגם מהיועץ המשפטי לממשלה - לא סוד הוא שחלק גדול, לא כולם, של הפרקליטים מתנגדים לזה התנגדות נחרצת.
אורי אריאל: אבל יש לכם חובה לנהל את זה.
אורי אריאל: עם כל הכבוד, אפשר להתחשב שבוע, אפשר להקים צוות, אפשר לדון שבועיים.
אורי אריאל: אפשר, זה בסדר.
אורי אריאל: לא אצה לנו הדרך במובן שאם זה לא יהיה הלילה נפלו השמיים.
אורי אריאל: חיכינו 64 שנה, יהיה מי שיאמר חיכינו 2,000 שנה - בסדר.
אורי אריאל: ככה לא בונים חומה, עם כל הכבוד.
אורי אריאל: מה, לצטט את הפרקליטים?
אורי אריאל: מישהו אמר לי: עושים סבוטאז'?
אורי אריאל: אני לא אוהב את המילה הזאת, זו מילה קשה.
אורי אריאל: אתם מנהלים את המערכת, תנהלו אותה בבקשה, אנחנו מבקשים מכם, כאחראים על העניין.
אורי אריאל: עכשיו עוד שנה?
אורי אריאל: אל תברחו מהציבור.
אורי אריאל: אתם לא יכולים, זו סתירה מיני וביה.
אורי אריאל: אתם אומרים, מצד אחד: להגביר את אמון הציבור.
אורי אריאל: מצד שני, אתם הודפים אותו, ממש ככה, בשתי הידיים, דוחקים אותו הרחק, שלא יתקרב למקומותינו.
אורי אריאל: אמר היושב ראש: אנחנו לא נשיאים.
אורי אריאל: נדמה לי שגם אתם לא.
אורי אריאל: אני אומר את זה בזהירות, אולי אני לא רואה נכון.
אורי אריאל: אתם אנשים, שבעיקר יש עליכם אחריות יותר גדולה.
אורי אריאל: כשהיהודים אומרים: "אתה בחרתנו", יש כאלה שלא מבינים את זה, הם חושבים שזה נותן זכויות יתר.
אורי אריאל: לא, זה נותן חובות יתר.
אורי אריאל: אין שום זכות יתר, בטח לא לכם.
אורי אריאל: אתם הראשונים שצריכים להגיד: גם הציבור.
אורי אריאל: בסדר, לא בכל מקרה, לא בעת המשפט אולי – עם הגבלות.
אורי אריאל: לא הציבור?
אורי אריאל: איזו מין נציבות זאת?
אורי אריאל: ממה אתם חוששים?
אורי אריאל: אני לא יכול להתנגד כששר המשפטים מבקש עוד שבוע.
אורי אריאל: מה אני אגיד, שלא?
אורי אריאל: בסדר, כן.
אורי אריאל: היושב ראש, אני מצטרף לדעתך.
אורי אריאל: אבל אני רוצה לבקש מכם שנקבל לפחות יום קודם, אם אפשר, יומיים קודם - זו לא דרישה מוגזמת - את התייחסות
אורי אריאל: כם עוד פעם לבדיקה של עניין הציבור, נגישותו לעניין.
אורי אריאל: הדבר השני זה לוח זמנים, שאולי מוטל על השר - צריך להעמיד מנגנון, צריך לעשות משהו.
אורי אריאל: אם לא שמים לוח זמנים, אצלי זה לא מגביר את האמון.
אורי אריאל: אני לא יודע אצל מי כן.
אורי אריאל: יכול להיות שיש אנשים שיאמרו: ככה זה הכי טוב.
אורי אריאל: הם אומרים: היועץ המשפטי והשר, קחו את הזמן, תעשו מה שאתם מבינים.
אורי אריאל: מחכים לזה הרבה זמן, היות שכולם רוצים – ככה מסתבר, מאמירה אישית של כל אחד.
אורי אריאל: אני לא צריך לפרש אף אחד, זה נאמר על-ידכם.
אורי אריאל: אז אני מבקש, אם אפשר, עד השבוע הבא.
אורי אריאל: זאת בקשתי: פעם אחת על הקהל - - -
רוני בר-און: פעם אחת פניות הציבור ופעם שניה גאנט.
אורי אריאל: פעם שניה אני מבקש לוח זמנים שאומר: זה כך וכך.
אורי אריאל: אני משעה את הצעת החוק שנמצאת פה על השולחן.
אורי אריאל: אני צריך להזכיר את ידידי, חבר הכנסת גדעון עזרא, שנשלח לו רפואה שלמה, מהירה ומלאה, שהוא היוזם.
אורי אריאל: הוא הכניס אותי למעגל של העניין ואני חתמתי.
אורי אריאל: היות שכרגע נבצר ממנו להיות אתנו פה אז אני עושה את זה במקומו, על דעתו, דרך אגב.
אורי אריאל: שאלתי אותו, הוא חושב שצריך לגמור, ואם לא נגמר לשים את החוק.
אורי אריאל: אחכה, בלי נדר, לשבוע הבא.
אורי אריאל: נשמע את התשובות.
אורי אריאל: יהיה דיון כללי, אבל אני מבקש לקבל גם תשובות לשאלות.
אורי אריאל: גם "לא" זו תשובה, זה בסדר, ולפי זה נבחר את דרכנו איך להמשיך.
אורי אריאל: אני מקווה שנגיע עוד בחודשים הקרובים לגוף שעובד בפועל.
רוני בר-און: חבר הכנסת מג'אדלה, סגן יושב ראש הכנסת, חבר הנשיאות של הכנסת.
גאלב מג'אדלה: אחת אין לך סדר יום.
גאלב מג'אדלה: אני אגיד קודם כול כן לפנייה.
גאלב מג'אדלה: אני רוצה לחזור על מה שאמרתי בפעם הקודמת, יותר בצניעות.
גאלב מג'אדלה: אין לנו עניין שכאן ייראה המעגל הזה כאילו אנחנו שני צדדים, שחלק דואג לציבור וחלק מונע מהציבור.
גאלב מג'אדלה: אמרתי את זה גם בפעם הקודמת - אנחנו יחד מעוניינים שהגוף הזה יביא לתועלת הציבור ביקורת קונסטרוקטיבית פרגמטית נכונה, כחברה דמוקרטית.
גאלב מג'אדלה: אנחנו רוצים שתפנימו את זה ותאמינו בזה שזה רצוננו, לפחות זה רצוני, כי אני חושב שזה דבר ראוי ונכון.
גאלב מג'אדלה: לי אין שום עניין לתת תחושה לציבור כאילו אנחנו אונסים אתכם לדבר הזה.
גאלב מג'אדלה: להיפך, אנחנו רוצים יחד לעשות דבר ראוי.
גאלב מג'אדלה: גם אם זה לא קיים במערב אירופה או באמריקה, מותר לנו להיות חלוצים בדברים טובים, בדברים שבאמת מאבחנים את אופייה האמיתי של חברה דמוקרטית.
גאלב מג'אדלה: מה קרה, אנחנו לא יכולים להיות פעם אחת חלוצים בדברים טובים?
גאלב מג'אדלה: לכן קשה לי בתחושה הזאת, כאילו חברי הכנסת המחוקקים אונסים את הממשלה ואת המערכת לכיוון הזה.
גאלב מג'אדלה: אין לנו כוונה כזו.
גאלב מג'אדלה: להיפך, יש לנו כוונה לשלב ידיים וללכת יחד לדבר הראוי הזה.
גאלב מג'אדלה: לא אכנס למהות הדברים לגבי ההצעה לעוד שנה.
גאלב מג'אדלה: יהיה דיון מהותי, שהיום אנחנו לא נכנסים אליו, ואז נאמר את דעתנו.
גאלב מג'אדלה: אפילו, אדוני היושב ראש, הייתי אומר לך – ואני מאוד מעריך את עבודתך פה - אם היית מצלצל אלינו, לחברי הכנסת, ואומר: יש בקשה לדחות בשבוע, הייתי גם חוסך את כל המאמץ לכל האנשים המכובדים האלה שסובבים את השולחן ומונע מהם אפילו להגיע לירושלים, כי אנחנו בחופשה.
רוני בר-און: צלצלתי, אבל היית בנשיאות.
גאלב מג'אדלה: הייתי מאפשר להם לעשות דברים אחרים ונוספים של סדר יומם והייתי מונע את הטרחה הזאת אפילו, כי זו בקשה ראויה ואין שום בעיה.
רוני בר-און: חברת הכנסת ד"ר סולודקין, בבקשה.
מרינה סולודקין: גם אני חתומה על אחד החוקים, ובגלל זה אני מאוד מודה לך, אדוני היושב ראש, חברי חבר הכנסת רוני בר-און, שאתה מתמיד לקיים את הישיבות בזמן שאנחנו רואים רצון לא לקיים ולהתעלם, לפחות בהתחלה, מהבעיה.
מרינה סולודקין: הבעיה מאוד אקוטית, אני 16 שנה בכנסת ועשרות שנים מתעסקת בנושא שיפור מערכתי של המערכת המשטרתית, תביעה ובתי משפט, כי סובלים מהליקויים והחסרונות קודם כול האנשים החלשים, שאני מייצגת בכנסת.
מרינה סולודקין: זה ערבים, עולים, מתנחלים ויש עוד כמה.
מרינה סולודקין: חבל לי מאוד שאנחנו לא מקיימים את הדיון היום.
מרינה סולודקין: אני חושבת שיכולנו לקיים את הדיון, בגלל שעבדו על המסמך הזה גם בפרקליטות המדינה, גם במשרד המשפטים וגם אצל היועץ המשפטי.
מרינה סולודקין: הם יודעים היטב על מה אנחנו מדברים.
מרינה סולודקין: יכולנו להתחיל דיון היום, חבל שלא עושים את זה, אבל טוב מאוד שיש עכשיו תאריך, ואני בטוחה שנגיע.
מרינה סולודקין: אני לא יכולה להסביר לציבור למה מכניסים בן-אדם לכלא למאסר עולם בגלל רצח, בלי גופה, ואחר כך אותו אדם שאמרו שהוא נרצח חי ותוסס ומגיע, ונותנים לבן-האדם האחר, שקיבל מאסר עולם, לצאת מהכלא ואחר כך אין שום דיון, אין שום ביקורת.
רוני בר-און: אני מכיר מדינות שבהן לא נותנים לו לצאת אחרי שהנרצח מופיע חי ותוסס.
רוני בר-און: אז לפחות תשתבחי בעניין הזה.
מרינה סולודקין: בגלל זה אני כאן ולא שם.
גאלב מג'אדלה: בשביל זה היא עלתה לארץ.
מרינה סולודקין: זו אחת הסיבות להצטרף לעם ולאנשים נורמליים.
מרינה סולודקין: אז אני רוצה נורמליות, תודה.
רוני בר-און: תודה רבה לחברי הכנסת.
רוני בר-און: החלטת הוועדה שאציע לחבריי היא כדלהלן: 1.
רוני בר-און: לבקשת שר המשפטים ובהסכמת חברי הוועדה ובכדי לאפשר להם עיון מעמיק יותר בדין וחשבון ובנייר העבודה של היועץ המשפטי לממשלה, כפי שהוצגו להם היום, נדחה הדיון לשבוע הבא, ליום ג', 1 במאי שעה 12:30.
רוני בר-און: לבקשת חבר הוועדה אורי אריאל, מתבקש היועץ המשפטי לשוב ולעיין בהמלצה לפיה יחידת הבקרה הייעודית שתוקם על-פי הצעתו לא תהיה פתוחה לפניות הציבור, וכן להציע לוועדה לוח זמנים ליישום ההמלצה להקמת היחידה ולתחילת פעולתה.
רוני בר-און: מי בעד ההחלטה?
רוני בר-און: בעד – פה אחד
רוני בר-און: ההחלטה נתקבלה.
רוני בר-און: תודה, ההחלטה נתקבלה פה אחד.
ראובן ריבלין: אנחנו מקדמים בברכה פעם נוספת את ביקורת המדינה ואת מבקר המדינה, השופט מיכה לינדנשטראוס, כאשר אנחנו נקבל מידיו את דוח ביקורת המדינה, דוח מספר 62, שהוא כנראה הדוח השנתי האחרון שיגיש השופט לינדנשטראוס בתפקידו כמבקר המדינה, אם כי אנחנו יודעים שעדיין אנחנו מצפים לדוחות נוספים אשר עתידים להגיע אלינו, עד סיום תפקידו של המבקר הנכבד, כבוד השופט מיכה לינדנשטראוס.
ראובן ריבלין: אני רוצה גם לומר ולהודות בשם הכנסת שבמקור מבקר המדינה הוא ידה הארוכה, ביקורת מדינה שהפכה במרוצת השנים ובמשנה תוקף בזמן תפקודך כמבקר המדינה בכך שהביקורת הפכה להיות לא רק ידה הארוכה של הכנסת, אלא עינה הפקוחה של הכנסת כנציגת הציבור, דבר שהפך את ביקורת המדינה למוסד כמעט עצמאי בביקורתו ולמוסד אשר מבקר ומלווה את פעולות המבוקרים, על כל תפקודיהם ובכל מוסדות השלטון בישראל בזמן אמת.
ראובן ריבלין: אני מקווה מאוד שגם הביקורת להבא לא תהיה אחרת ותמשיך להיות באותה מתכונת שאנחנו חווים אותה ב-20 השנים האחרונות, הייתי אומר מאז 1988 ובסמוך לה וביתר שאת גם בעשור האחרון.
ראובן ריבלין: אני מקווה שאנחנו נזכה למבקרי מדינה כמו השופטת בן פורת, השופט גולדנברג והשופט מיכה לינדנשטראוס וכל מי שיבוא אחריו גם יהיה באמת מכוון ומסור לתפקידו כביקורת המדינה כפי שהיא נתגבשה לאחרונה.
ראובן ריבלין: אני לא נפרד ממך, יש לנו עוד הרבה חודשים יחד, אבל יחד עם זה חשבתי ומצאתי לנכון שעם הגשת דוח 62, שהוא הדוח השנתי האחרון שיוגש בקדנציה שלך, גם לומר את הדברים האלה.
ראובן ריבלין: אדוני מבקר המדינה, השולחן לרשותך.
ראובן ריבלין: כמובן שלאחר מכן ידבר יושב ראש הוועדה לענייני ביקורת המדינה, חבר הכנסת והשר לשעבר רוני בר-און.
ראובן ריבלין: אדוני, מבקר המדינה, בבקשה.
מיכה לינדנשטראוס: אדוני היושב ראש, אני קודם כל רוצה להודות לך על דברי הפתיחה ודברי המבוא שאמרת לנו ושמחממים את הלב.
מיכה לינדנשטראוס: במשך שבע השנים שחלפו מאז הודעתי לכנסת על הסכמתי לקבל את תפקיד המבקר והיום שבו הודעתי על תכנית העבודה שלי לשבע שנים שיתפתי פעולה בצורה משמעותית ביותר גם עם יושבי ראש הכנסת וגם עם יושבי ראש ועדת הכנסת לענייני ביקורת המדינה ואני מוכרח לומר בפתח הדברים שזכיתי לשיתוף פעולה כן, הגון, ישר, שוויוני ומלא מצד יושבי הראש של הכנסת ומצד יושב ראש ועדת הכנסת לביקורת המדינה.
מיכה לינדנשטראוס: מערכת היחסים שלי עם היושב ראש הנוכחי נמשכת לאורך שנים ארוכות, עוד מתקופות קודמות, היא הייתה המשכית, כך גם מערכת היחסים המיוחדת שלי עם יושב ראש ועדת הכנסת לביקורת המדינה.
מיכה לינדנשטראוס: רבותיי, היום יום חג לדמוקרטיה הישראלית.
מיכה לינדנשטראוס: הגשת הדוח השנתי שלנו, 62, הוא יום חג לדמוקרטיה משום שאין דמוקרטיה בלי ביקורת.
מיכה לינדנשטראוס: העובדה שהטקסים האלה מתקיימים בלשכתו של יושב ראש הכנסת, במעמד יושב ראש ועדת הכנסת לביקורת המדינה, מצביעה על כך שהכנסת נותנת ביטוי חשוב, מלא, רציני לעבודת הביקורת וכמובן דואגת לכך שהכלי הזה יהיה כלי חשוב בין כלי השמירה על הדמוקרטיה הישראלית.
מיכה לינדנשטראוס: כמה מלים על הדוח ולאחר מכן אני גם אתייחס לשני דוחות שעתידים להינתן בקרוב, אחד מהם הוא הדוח שנוגע לנושאי הביטחון, שאנחנו בדקנו בהם את מערכות היחסים בין שר הביטחון לבין הרמטכ"ל לשעבר, הפרשה הזו קרויה 'פרשת הרפז', היא נמצאת בשלבים הסיומיים והיא תוגש בימים הקרובים ביותר.
מיכה לינדנשטראוס: זה אחת.
מיכה לינדנשטראוס: שתיים, הנושא של השרפה בכרמל.
מיכה לינדנשטראוס: הדוח הזה מוכן כמעט, יש לנו עוד אדם אחד או שניים שאנחנו צריכים לראיין אותו ולקבל תגובה שלו.
מיכה לינדנשטראוס: הטיוטות הופצו בזמן, לאחר מכן קיימנו פגישות עם כל מי שצריך.
מיכה לינדנשטראוס: הדוח מוכן.
מיכה לינדנשטראוס: לאמתו של דבר זה עניין של באמת תקופה קצרה מאוד שהוא יהיה מוגש, כמובן הכול תוך, הייתי אומר, החודש הקרוב, לא יותר.
מיכה לינדנשטראוס: אני רוצה להפנות את תשומת לבכם שהדוח הנוכחי מכיל 64 פרקים, 64 דוחות שעוסקים בביקורת על משרדי הממשלה ועל מערכת הביטחון, שהדוח הוא ביטוי מובהק לכך שעבודת הביקורת עסקה ביעדים רבים מאוד השנה, מגוונים מאוד.
מיכה לינדנשטראוס: אם אינני טועה זה הדוח הגדול ביותר בהיקפו שיצא במדינת ישראל מאז שאנחנו עוסקים בנושאי ביקורת המדינה.
מיכה לינדנשטראוס: הדוח הנוכחי.
רוני בר-און: למרות שהוא היה נתון בסד, 64 זה ס-ד.
מיכה לינדנשטראוס: הדוח הזה, כפי שאמרתי לכם, גבירותיי ורבותיי, עוסק במכלול רחב של נושאים הנוגעים לפרט.
מיכה לינדנשטראוס: יש שם פרק שמוקדש לביקורת מערכתית בכמה משרדי ממשלה ורשויות ציבוריות, לגבי צמצום הנטל הביורוקראטי הפוגע בפעילות הכלכלית והמשקית, אני לא אפרט, אתם בוודאי תשמעו מעמיתיי, חמשת המח"טים (מנהלי חטיבות) של משרד מבקר המדינה, שכולם נמצאים כאן וישמיעו את הדברים שלהם ויאמרו מה שעל ליבם.
מיכה לינדנשטראוס: רציתי להפנות תשומת הלב לכך שאנחנו נתנו תשומת לב מיוחדת לשכבות החלשות בחברה.
מיכה לינדנשטראוס: אנחנו רואים בנושא הזה נושא חשוב מדרגה גבוהה ביותר ואנחנו נעשה כל מאמץ להמשיך בכיוונים האלה, ואני מקווה שגם אחריי ימשיכו בכיוונים האלה.
מיכה לינדנשטראוס: יש לנו בדוח נושאים בעלי אפיון מיוחד, כמו הנושא של המגזר החרדי, יש שם נושאים שנוגעים בין השאר גם בעבודה ושירות חרדים בצה"ל.
מיכה לינדנשטראוס: כדאי לשים לב גם לדוח הזה, כמו גם לכל שאר הדוחות שאנחנו מפרסמים בדוח השנתי 62.
מיכה לינדנשטראוס: בין המגוון הרחב של הנושאים אנחנו עוסקים גם בתשלומי הורים למערכת החינוך, בתביעות של רשלנות רפואית במערכת הבריאות, בנושאים הנוגעים לרכבת ישראל, בפרויקט הנתיב המהיר, כביש אגרה, במיגון מטוסי נוסעים אזרחיים, אני כבר אומר לכם שמטעמי ביטחון יתפרסם פה רק תקציר של הדוח עקב חשש שהדברים האלה אם יתפרסמו יש בהם סיכון לביטחון מדינה.
מיכה לינדנשטראוס: יש לנו גם נושא שקשור עם הקמת וחיבור מתקנים והתפלת מי ים ויש לנו נושאים אחרים של למשל ניהול ופיקוח של הסתדרות העובדים הלאומית שאנחנו עסקנו לגביה בדוחות קודמים.
מיכה לינדנשטראוס: בביקורת על מערכת הביטחון רציתי לציין במיוחד את ההיבטים שנוגעים לנושא החינוך בצה"ל, את נושא שירות החרדים בצה"ל, אספקת שירותי רפואה לחיילים ומערכת הגנה אקטיבית לרכב קרב משוריין.
מיכה לינדנשטראוס: אתם תראו את זה בדוח, אני לא אפרט יותר.
מיכה לינדנשטראוס: בתוך דוח הביטחון יש גם שני פרקים שאנחנו סיווגנו אותם בגלל הנושאים הביטחוניים הקשורים בכך, אחד מהם קשור למערך כלי טיס בלתי מאוישים והשני בהצטיידות צה"ל בתחמושת מסוג מסוים.
מיכה לינדנשטראוס: הדוח הזה, גבירותיי ורבותיי, הוא הדוח שמקיף נושאים רבים ומגוונים גם בתחום הכלכלה, המשק, הכספים ונושאים אחרים ואני מקווה שחבריי, כפי שאמרתי לכם קודם, יאמרו את דברם בעניין הזה.
מיכה לינדנשטראוס: אני רוצה להביא לידיעת
מיכה לינדנשטראוס: כם שהדוחות האלה הם פרי עבודתם של עובדי משרד מבקר המדינה שעסקו בעניין הזה במשך השנה האחרונה, ימים כלילות, טרחו, עשו- - -
ראובן ריבלין: חשבתי שלילות הם כימים, כי הבעיה אצלנו בכנסת שעובדים לפעמים בימים כמו בלילות וזה לא תמיד מצליח.
מיכה לינדנשטראוס: אני ממליץ להזמין אותך, אדוני היושב ראש, ואת חברי הכנסת, למשרד מבקר המדינה ולראות עד מתי המנורות בוערות.
רוני בר-און: הם עובדים לילות כימים.
רוני בר-און: אני רואה כל פעם שיושב ראש הכנסת מזדעזע כשנואמים בכנסת- - -
מיכה לינדנשטראוס: אני רוצה לומר לך שמבחינתנו אין פער בין יום ולילה.
מיכה לינדנשטראוס: אני רוצה לבקש מעמיתיי שנמצאים כאן לתת עוד כמה פרטים.
מיכה לינדנשטראוס: ביקשתי שיעשו זאת בקצרה ונתחיל במנדי, שהוא מנהל חטיבת הביטחון, שעומד לסיים את תפקידו ב-31 לחודש מאי, לצערי הרב.
ראובן ריבלין: כבוד המבקר, הואיל ואנחנו דנים פה בקבלת הדוח על ידי הוועדה ועל ידי לשכת יושב ראש הכנסת, הייתי מבקש רק לפני שיתחילו החברים לפרט בעניינים יאמר את דברו יושב ראש הוועדה לענייני ביקורת המדינה, חבר הכנסת בר-און.
רוני בר-און: תודה רבה, אדוני יושב ראש הכנסת.
רוני בר-און: אדוני היושב ראש, יושב ראש הכנסת, מבקר המדינה, הנהלת או צוות המח"טים, כמו שהמבקר קורא להם, הנהלת המשרד של ביקורת המדינה, מכובדיי כולם.
רוני בר-און: אמר המבקר שהגשת דוח הביקורת הוא יום חג לדמוקרטיה.
רוני בר-און: את זה אני מוכן לקבל, אני לא כל כך בטוח שזה יום חג לאלה שמנהלים את הדמוקרטיה.
רוני בר-און: אבל הגשת דוח ביקורת, דוח שנתי, זה עניין מאוד חשוב.
רוני בר-און: בדרך כלל היינו אומרים שזה דוח עב כרס, עכשיו אנחנו יכולים להגיד שזה דוח עב שלושה כרסים.
רוני בר-און: בכל אופן שמעתי בדיחה פעם במשרד הנהלת המבקר שמדברים על זה כאילו זה יכול להיות מעצור נאות לדלת, אבל אני מניח שבעקבות השנה האחרונה של הדיונים, דיוני המעקב התכופים, הרציפים, הנוקבים שאנחנו מקיימים בדוחות הביקורת השנתיים, הופכים אלה לספר הוראות הפעלה עבור הממשלה.
רוני בר-און: שני אירועים נמצאים על הפרק בזמן הקרוב, האירוע האחד, כמו שציין יושב ראש הכנסת, מבקר המדינה, הנשיא בדימוס של בית המשפט המחוזי, השופט לינדנשטראוס מסיים קדנציה של שבע שנות כהונה.
רוני בר-און: את הדברים נאמר בטקס הפרידה הפורמלי, לא נקדים אותם להיום, אבל אין ספק שתפקיד מבקר המדינה והביקורת ומשרד מבקר המדינה עברו תהליך של מיצוב מחדש בתקופת הכהונה הזאת, זה הוא האירוע האחד.
רוני בר-און: האירוע השני הן הבחירות הכלליות.
רוני בר-און: החיבור ביניהם הוא מקרי, אבל הוא חשוב, אדוני המבקר.
רוני בר-און: כפי שאמרת, מונחים על שולחנך מספר דוחות מיוחדים, חלקם הרי גורל, חלקם עוסק בדיני נפשות ממש, המהות שבמהות, עניינם תהליכי קבלת החלטות של המנהיגים במדינת ישראל, האופן שבו מנהיגי המדינה מקיימים או לא מקיימים את חוקי המדינה, ולכן, אדוני המבקר, בהינתן ששני האירועים האלה נמצאים לפתחנו, אני חושב שחובה, אבל ממש חובה, שהממצאים והמסקנות של דוחות המבקר המיוחדים בעניין השרפה בכרמל, בעניין המשט, בעניין הרפז ומינוי הרמטכ"ל, רשימה חלקית בלבד, יהיו גלויים לציבור ובמועד.
רוני בר-און: הם חייבים להיות חלק מהדיון הציבורי הפתוח בתקופת הבחירות בכל מה שמצא המבקר, הסיק המבקר בקשר להתנהלות ההנהגה במדינת ישראל.
ראובן ריבלין: כבוד מבקר המדינה, אתה רצית את רשות הדיבור.
מיכה לינדנשטראוס: זו גם הזדמנות לברך את נורית ישראלי, היועצת המשפטית של משרדנו, שעוסקת בכל התחום של הייעוץ המשפטי וכל הדוחות שאתם רואים פה עברו כמובן כולם את הייעוץ המשפטי שלה.
מיכה לינדנשטראוס: הראשון שביקשתי, מנדי, בבקשה.
מנדי אור: כבוד היושב ראש, מבקר המדינה, חברי הוועדה.
מנדי אור: הדוח שעוסק בנושא הביטחון השנה והונח על שולחן הכנסת, עוסק ב-12 פרקי ביטחון ובנוסף, לאחרונה, לפני שלושה שבועות, הומצא לכנסת הדוח על המשט, ובימים הקרובים הן תהליך קבלת החלטות והן ההסברה יפורסמו לציבור, ונגע בזה כבוד יושב ראש הוועדה.
רוני בר-און: וגם חוק המל"ג (המועצה להשכלה גבוהה).
מנדי אור: בוודאי, הדוח על המל"ג, תהליכי קבלת החלטות ביישום חוק המל"ג.
מנדי אור: הדוח שבו אנחנו עוסקים כיום, אמרתי, יש בו 12 פרקים, באופן המסורתי חלק מהפרטים עוסקים במוכנות, בניין הכוח, כוננות, מוכנות לעת חירום, למלחמה ולטרור.
מנדי אור: אציין בו נושאים שהם רגישים מהמעלה הראשונה, נמצאו בהם ליקויים הן ביישום והן בתהליך הפיתוח והעשייה, קווי ייצור חיוניים, מיגון מטוסים אזרחיים, ונגע בזה המבקר.
מנדי אור: חלק מהדוחות הם חסויים, אם כי ובקליפת אגוז הנושאים שפורטו גם לציבור מספיק בהם כדי לראות שנעשו בהם שגיאות עד כדי מחדלים כמו בארגון מטוסים, מטוסים אזרחיים, וכך ליקויים מהותיים בהגנה אקטיבית על רכב וטנקים, נושא שחשוב ודאי לעת חירום לכל חייל הנוסע ברכב.
מנדי אור: תחום אחר חשוב מאוד שנגענו בו, המשאב האנושי, ובו הייתי מציין שני דוחות מרכזיים; החינוך בצה"ל וגיוס חרדים.
מנדי אור: החינוך בצה"ל מנקודת הזווית שבה עסקנו מתייחס בעיקר להקניית התודעה היהודית, בזהות ישראלית יהודית, תחומים שהם נוגעים לכלל החברה ובוודאי לחיילים, משפיעים הן בתוך שירותם והן כאשר הם חוזרים אחרי השירות כאזרחים לכל עניין ודבר.
מנדי אור: מצאנו שם שמחייב הסדר דחוף בין העשייה של החינוך בצה"ל לבין העשייה של הרבנות הצבאית.
מנדי אור: במעט, עוסקים אולי בשתי שפות, או בשני כיוונים שבסופו של דבר נופלים על אותם נפשות, אותם חיילים ועם זה הם יוצאים לביתם, ייתכן אף בכיווני הבנה שונים, מחייב הסדר דחוף, הן של הרמטכ"ל והמטה הכללי והן של שר הביטחון.
מנדי אור: גיוס חרדים לצה"ל - עלייה מהותית בשבע השנים האחרונות בדחויי השירות, עלייה מ-39,000 ל-63,000 אנשים שהם דחויי שירות מקרב החרדים, במספרים הכלליים, עלייה מהותית מאוד, כאמור.
מנדי אור: ונמצא כי צה"ל בשנים האחרונות עושה מאמץ גדול, שעיקרו היה סקטוריאלי, דרך פרויקט חשוב מאוד, לגיוס חרדים בתוך הצבא, זה כבר מעל 1,000 אנשים שמגויסים.
מנדי אור: עם זאת התהליך הזה צריך להיות מוסדי, ממוסד, מוסדר, לא נכון שיהיה על ידי סקטורים שונים בתוך המערכת הצבאית, מפוקח ומתואם כדי לפתוח את הפתח הזה לגיוס רחב מאוד שנדון לא מעט בציבור וחוק טל וראוי לעשות את זה כבר עכשיו לצד פעולות מבורכות שנעשות כאמור.
מנדי אור: הנושא האחרון שהייתי מסב את תשומת הלב, הפשיעה במגזר הכפרי.
מנדי אור: המגזר הכפרי, 85% אדמות המדינה, מעל 850 יישובים וחצי מיליון אנשים, ראה אירוע דרומי הידוע.
מנדי אור: שם מצאנו לא מעט ליקויים שנעשים בתחום האבטחה, הגורמים במשתמע ובאופן ישיר, לפי תחושת האנשים, לחוסר אמון ביכולות של אכיפת החוק בתחומי הפשיעה.
מנדי אור: הערנו הערות מהותיות לגבי תיקון הדברים, הצורך לתקן את הדברים, גם לחוסנם של היישובים, גם לחוסנם של האנשים, וודאי לחברה.
מנדי אור: תודה רבה.
מיכה לינדנשטראוס: מר צבי ורטיקובסקי, ראש החטיבה הכלכלית של משרד המבקר וממלא מקום מנכ"ל המשרד.
צבי ורטיקובסקי: תודה רבה, אדוני היושב ראש הכנסת, אדוני יושב ראש הוועדה לענייני ביקורת המדינה, כבוד מבקר המדינה.
צבי ורטיקובסקי: במסגרת הביקורת שעשתה החטיבה שאני עומד בראשה, החטיבה לביקורת כלכלית בתחומים של התשתית, אני מוצא לנכון במסגרת הזאת כרגע להפנות את תשומת הלב לכמה היבטים, במיוחד על רקע המחאה החברתית ושאלות שמתעוררות בנוגע לאופן הכנת תקציב המדינה וקביעת סדר העדיפויות, גם הוזכר פה הנושא על ידי יושב ראש הוועדה של תהליכי קבלת ההחלטות ואני מפנה את תשומת הלב לאופן הכנת תקציב המדינה ועדכונו, כשלמעשה אחרי שאנחנו הוצאנו דוח, דוח 55ב' שפורסם כבר בעבר, אנחנו שוב מוצאים שהשיפור של תהליכי הכנת תקציב המדינה לא כל כך מתבצע ומוצאים שלמעשה קיים נתק בין תהליך הכנת תקציב המדינה לבין התכניות ותהליכי הכנת תכניות העבודה של המשרדים המקצועיים.
רוני בר-און: עכשיו זה רק פעם בשנתיים, זה לא כל כך נורא.
צבי ורטיקובסקי: ולא רק זה, אלא שיש לדעתנו גם החמרה למעשה בשקיפות שמתחייבת בפורומים של מקבלי ההחלטות, בישיבות, לא נרשמים פרוטוקולים, ואין כל כך תיעוד על תהליך הדיונים ועל תהליכי קבלת ההחלטות.
צבי ורטיקובסקי: תופעה כזאת של חוסר שקיפות או איזה שהוא חוסר רצון שיבוא לידיעת הציבור- - -
ראובן ריבלין: סדרי העדיפויות, אני רוצה להבין, הם נושא שבמידה רבה הוא פוליטי.
צבי ורטיקובסקי: ודאי.
ראובן ריבלין: ותהליך קבלת החלטות הוא תהליך מקצועי לחלוטין שבו משרד האוצר שלנו ושר האוצר כמובן צריך לעבור כדי שתהיה שקיפות לגבי הציבור, יחד עם זה אילוצים פוליטיים מאלצים לפעמים, מתוקף הנסיבות, לבוא ולהסתיר וכתוצאה מכך נוצר מצב שבו למעשה הכנסת מקבלת את התקציב באופן לא רק פורמלי אלא באופן מעשי בחודש אוקטובר ועומדים לרשותה חודשיים כדי לגבש את עמדותיה.